ཆབ་སྤེལ་ཚེ་བརྟན་ཕུན་ཚོགས་མཆོག་ནི་རྒྱལ་ཕྱི་རྒྱལ་ནང་ཀུན་ཏུ་སྙན་པའི་གྲགས་པས་ཁྱབ་པའི་བོད་ཀྱི་མཁས་དབང་ཕུལ་དུ་ཕྱིན་པ་ཞིག་ཡིན།ཁོང་གི་སྐུ་ཚེ་འདིར་ཀྱག་ཀྱོག་གི་ལམ་བུ་ཇི་སྙེད་ཅིག་བརྒྱུད་མྱོང་མོད།མི་རིགས་ཀྱི་རིག་པའི་གནས་ལ་སེམས་ཁོང་རུས་པའི་སྟེང་ནས་ཞེན་ཆགས་ཆེ་བ་དང་ལོ་རྒྱུས་ཀྱི་འགན་སེམས་ཤིན་ཏུ་ཆེ་བའི་དབང་ལས།རིག་པའི་གནས་ལ་གཞོལ་བའི་བརྩོན་པའི་རྒྱུན་ནམ་ཡང་ལྷོད་མི་མྱོང་བས་ཀུན་གྱིས་གོང་བཀུར་འོས་པའི་མཁས་དབང་ཞིག་ཏུ་གྱུར་ལ་བོད་ཀྱི་ལོ་རྒྱུས་དང་སྐད་ཡིགདམངས་སྲོལ།རྩོམ་རིགཆོས་ལུགས་སོགས་ཞིབ་འཇུག་གི་ཁྱབ་ཁོངས་མང་པོའི་ཐད་གཡུར་དུ་ཟ་བའི་འབྲས་བཟང་གཏོད་ཡོད།མཁས་དབང་འདི་ཡི་བློ་རིག་ལས་བརྡོལ་བའི་བརྩམ་བྱའམ་ཞིབ་འཇུག་གི་འབྲས་བུ་རབ་དང་རིམ་པ་ཡོད་པ་དེ་དག་ལ་ཕྱོགས་ཡོངས་ནས་ཞིབ་འཇུག་དང་དཔྱད་གླེང་བྱ་རྒྱུར་དོན་སྙིང་ཤིན་ཏུ་ཆེན་པོ་ལྡན་མོད།བློ་དམན་བདག་ལྟ་བུར་མཁས་དབང་འདི་ཡི་ལྗོན་ཆེའི་མཛད་རྗེས་ལ་དཔྱད་གླེང་བྱེད་པའི་ནུས་པས་དབེན།དེ་ལྟ་ནའང་དེང་གི་ཆར་མཁས་དབང་གང་དེའི་གསུང་རྩོམ་ལ་སློབ་སྦྱོང་ཞུ་བཞིན་པའི་ཕྱི་རབས་པ་ཞིག་གི་ངོས་ནས་རང་གི་བློ་དད་དང་གུས་སེམས་མཚོན་ཕྱིར་གང་དེའི་བོད་ཀྱི་སྔ་རབས་ལོ་རྒྱུས་ཡིག་ཆའི་ཞིབ་འཇུག་ཐད་ཀྱི་མཛད་རྗེས་ཆ་ཤས་ཙམ་རང་བློས་གང་དཔོག་གླེང་བར་འདོད་པ་སྟེ།